En liten til middelsstor (6–10 mm), gulbrun, slank trebukk. Antennene er nesten så lange som kroppen, det innerste leddet lyst gulbrunt, de øvrige noe mørkere. Hodet er nokså bredt med kantede tinninger og kraftig, tvert innsnørt hals. Pronotum er noe lengre enn bredt, klokkeformet sett ovenfra, med bakhjørnene litt trukket ut, og noe mørkere på farge enn resten av dyret. Dekkvingene er til sammen bare litt bredere enn pronotum, nesten parallellsidige, gulbrune, grovt og tett punkterte. Beina er slanke, ensfarget gulbrune. Larven er opptil 15 millimeter lang, med tre par korte bein, spredte, lange hår på bakkroppen, særlig det bakerste leddet.